Аеродром Лондон-Гетвик

Аеродром Гетвик (енгл. London Gatwick Airport; IATA: LGW, ICAO: EGKK) је други најпрометнији аеродром у Лондону и у Уједињеном Краљевству после аеродрома Хитроу. У 2008. години је био 28. аеродром у свету по броју путника, са 34.205.887 људи који су прошли кроз аеродром. Гетвик се налази 47 km јужно од Лондона. С обзиром на то да чартер и лоу-кост компаније углавном не користе аеродром Хитроу, многе од њих користе Гетвик као базу за Лондон и југоисток Енглеске. Од 1977. до 2007. многи летови између Велике Британије и САД су, услед Бермуда II споразума, уместо преко аеродрома Хитроу обављани преко овог аеродрома. Гетвик је хуб (база) за Бритиш ервејз, Аер Лингус, Изиџет и Верџин Атлантик, као и за многе чартер авио-превознике. Терминали Аеродром Гетвик има два терминала, јужни и новији северни. Оба терминала су у потпуности прилагођена особама са инвалидитетом, а богати су ресторанима и дјути-фри продавницама. Јужни терминал Најстарији део данашнњег јужног терминала саграђен је између 1956. и 1958. године. Проширен је 1961. године, а обнављан крајем седамдесетих и почетком осамдесетих година прошлог века. Године 2000. је извршено велико проширење у чекаоници за међународне одласке, а 2005. је проширен и реновиран простор за преузимање пртљага, чиме је дупло повећан. У мају 2008. су поново реновирани међународни одласци и унапређен је безбедносни систем на другом спрату терминала. Јужни терминал углавном користе лоу-кост компаније. Многи већи авио-превозници су се преместили на северни терминал. Северни терминал Изградња северног терминала је започета 1983. године и представљала је највећи грађевински подухват у том делу Енглеске у осамдесетим годинама двадесетог века. Нови терминал је коштао 200 милиона фунти, а отворен је 1988. године од стране краљице Елизабете II. Северни терминал је неколико пута прошириван. 1991. године је додат други мост за авионе, 1994. је отворена чекаоница за међународне одласке (проширена је 2001. године), а у 2005. је завршен још један мост за авионе, Мост 6, који је проширио капацитет терминала за још 11 летелица. Авио-компаније и дестинације Северни терминал Јужни терминал Инциденти и несреће 17. фебруар 1959 — Авион Теркиш ерлајнса типа Викерс Вискаунт на међународном чартер лету срушио се у густој магли код места Њудигејт у округу Сари приликом спуштања ка Гетвику. Приликом пада, авион је ударио у дрвеће, а од 24 људи у авиону, четрнаесторо их је погинуло. Међу преживелима био је и тадашњи турски премијер, Аднан Мендерес. 5. јануар 1969 — Боинг 727-113 Аријана Афган ерлајнса, на лету 701 са аеродрома у Франкфурту, ударио је у кућу у месту Фернхил у близини Хорлија, у округу Сари, у условима лоше видљивости. Закрилци нису били подешени тако да авион одржава брзину за слетање. Педесет од 66 особа колико их је било на лету је погинуло, а живот су изгубиле и две особе на земљи. 20. јул 1975 — Авион компаније Бритиш ајленд ервејз типа Хендли Пејџ Дарт Хералд био је предмет инцидента на полетно-слетној стази, приликом полетања за Гернзи. Авион је полетео са полетно-слетне стазе 26 након пређених 760 метара и следећих 125 метара је изгледало као да нормално лети док се стајни трап подизао. Међутим, након тога је задњи доњи део авиона ударио у полетно-слетну стазу. Ниједна од 45 особа у авиону није повређена. Види још Лондон Аеродром Хитроу Спољашње везе Званични веб-сајт